https://ask.fm/Alghazimh/answers/142255498821  حسيت اني غبيه 😐😂 دلوقتي لو احنا مخيرين بس مابنعملش حاجه ضد إرادة ربناطب كده مخيرين ازاي ؟ ومعنى كده ان الكفار ربنا كان رايدلهم كده وكذلك المسلمين والصحابه وكل دول ؟طب ماكده ربنا اختار لكل واحد الجنه ولاالنارمش باختيار الشخص لأنه مش هيعصي ربنا الابإرادته
هأحل لك الموضوع دا خالص إن شاء الله ، عبر 3 مقدمات ، بس نتفق ، طالما اقتنعنا بمقدمة ، ما نرجعش لنفس النقطة تاني. (1) المقدمة الأولى.  دلوقتي إحنا متيقنين تمامًا من إحنا مختارين ، لينا إرادة حرة ، أنا حاسسها أهه ، وإنتي حاسها وإنتي بتكتبي ، مش حاسة إنك بتحركي إيدك غصب عنك ، أو بالعافية ، والموضوع دا واضح جدًا عندك لدرجة أنك عارفة الفرق بين أن قلبك بينبض بشكل لا إرادي ، وبين إنك بتحركي إيدك وتفكري مثلًا ، بشكل إرادي.  صح كده؟ : حاجة أي عاقل حاسس بيها وما عندوش فيها مشكلة.  جه بقى الشرع وأكد لنا ع المسألة دي ، وقال لنا ، إنكم لكم إرادة حرة مختارة. يعني : الحس + العقل + الشرع بيقولوا كده.  يبقى انتهينا من النقطة دي بشكل كامل ، وهي دي الأصل ، نبني عليها بقى؟ (2)  ربنا سبحانه وتعالى.  هل هو يعلم كل ما كان وما سيكون وما لم يكن لو كان كيف يكون؟  آه طبعًا ، وإلا فمافيش إله كامل يبقى زيه زيي كده مش عارف مين هيعمل إيه كمان نصف دقيقة.  صح؟  إزاي بقى بيعرف كل دا؟  لأ ما أعرفش ، هو إله خالق وأنا عبد مخلوق ، استحالة أقدر أفهم حاجة زي كده ، تمام؟  نتج بقى عن علمه دا : أنه كتب في كتاب كل ما هو في علمه دا ، اللي هو اللوح المحفوظ.  هل في دا مشكلة؟ ، لأ ، ما يعلمه = كتبه ، سبحانه وتعالى.  يبقى دي كمان اتأكدنا منها  بالعقل + الشرع. (3) هل ينفع حد من "المخلوقات" يعمل حاجة "رب المخلوقات" مش عاوزه يعملها ، يعني يعمل حاجة "غصب" عن ربنا سبحانه وتعالى؟  يبقى دا إله عاجز ، مش قادر يمنع "مخلوق" إنه يتصرف على عكس إرادته ، صح؟  يبقى إذًا : ربنا سبحانه وتعالى له إرادة وقدرة ، ما ينفعش المخلوق يخالفها ، وهو اللي بيخلق له فعله ، سواء كان خير وشر.  يعني ربنا بيريد للكافر الكفر - الذي يبغضه الله ولا يحبه؟ - آه ، إرادة خلق وإيجاد.  ودي أثبتناها أهه : بالعقل + الشرع. هترجعي تقولي : طب ما كده الكافر مالوش إرادة بقى! ، أفكرك باتفاقنا : طالما أثبتنا مقدمة ما ينفعش نرجع ننفيها.  إحنا اتفقنا إن مسألة إن إحنا لينا إرادة واختيار دي أوضح من الشمس! طيب : إيه بقى العلاقة بين إرادة الله وإرادة العبد ، يعني إذا كان للعبد إرادة مختارة ، ولله إرادة مختارة فوق إرادة العبد ، فإزاي دا بيحصل؟  أقولك : دي بقى الحتة اللي ما نعرفش نفكّر فيها بعقولنا ، ومطلوب نسلم لها لأنها من "الغيب" الذي لا نفهمه ، زي ما إحنا ما نقدرش نتصور كل صفات ربنا كده ونعرف "كيفيتها" ، فنفس الكلام ، إرادة الله وخلقه لأفعال العباد من صفاته ، اللي ما نقدرش نعرف كيفيتها بالظبط.  والنقطة دي تحديدًا اللي قال عليها ابن عباس رضي الله عنه : سر الله المكتوم.  يعني ماحدش يقدر يفهمه ولا يعرف إزاي بيتم.  وبالتالي في الحتة دي لا أنا أعرف الإجابة ، ولا حد يعرف.  فإنت مش غبية ولا حاجة ، إنتي ما فهمتيش الحتة دي ، اللي كله ما فهمهاش عادي.  اللي ربنا تعبدنا بيه هنا : نسلّم ونؤمن بيها ولا نبحث وراء قدرته ، بس. وبالتالي جوابات سؤالك : الكفار هيتحاسبوا لأنهم اختاروا كده ، والمسلمين هيتجازوا لأنهم اختاروا كده ، واللي عصى عصى باختياره فهيتحاسب ، واللي أطاع أطاع باختياره فهيتحاسب. وهكذا..  ما فهمتيش برضه بعد كل دا؟  ما تشغليش دماغك بالتفكير خلاص ، وتجاوزي الموضوع ، في حاجات مش لازم نفهمها عشان نؤمن بيها. والله أعلم.